Beatrice Gjertsen Bessesen

**Beatrice Gjertsen** **Bessesen** (1886–1935) var en amerikansk sopran. Hun hadde stor suksess i både USA og Europa og var primadonna i mange store operaer. Hun turnerte i Norge med St. Olaf Choir. Hun bidro til utviklingen av kulturell og kunstnerisk bevissthet blant Norskamerikanere i Minnesota. Den historiske Bessesen Building i Albert Lea ble bygd til henne.

## Tidlig liv og utdanning
Hun ble født i Minneapolis, Minnesota i 1886, datter av senator Henry J. Gjertsen fra Norge og Marguerite (Goebel) Gjertsen fra Tyskland. Det var en musikalsk familie og Beatrice, som begynte å synge tidlig, fikk kallenavnet "Birdie". Hun vokste opp med å se faren opptre i sanggrupper på The Odin Club. 

Hun ble utdannet ved South High School, hvor hun sang på skole- og kirkekonserter. Hun studerte sang og stemmebruk hos Anna Smith-Behrens. Etter eksamen fra University of Minnesota dro hun sammen med sin mor til Tyskland hvor hun studerte hos den Wagnerske sopranen Mathilde Mallinger i Berlin og Aglaja Orgeni i Dresden.

## Karriere
Bessesen debuterte i 1909 i rollen som «Elizabeth» i Tannhäuser ved Ducal Opera House (nå Deutsches Nationaltheater und Staatskapelle Weimar) i Weimar. Den tyske keiseren var så begeistret for hennes opptreden at han beæret henne med en diamant-brosje. Hun var i flere år primadonna-sopran ved operaen i Weimar. Tidlig i karrieren hadde hun flere suksessfulle turnéer i USA og Europa, og opptrådte på mange ulike scener som Carnegie Hall og Metropolitan Opera. I 1910 hadde hun hovedrollen i en ny opera i Tyskland, *Das Gelöbnis*, komponert av Cornélie van Oosterzee. Hun hadde rollen som «Sophie» i *[[Der Rosenkavalier]]*  i 1912, en oppsetning ledet av Richard Strauss. Strauss var så begeistret at han anbefalte henne til direktøren for operaen Semperoper i Dresden, Nikolaus Graf von Seebach, som tilbød henne en kontrakt på fem år som primadonna-sopran, et tilbud hun takket ja til. Hun returnerte til USA i 1917, like før starten av første verdenskrig.

Bessesen satt som president for Twin City Music and Dramatic Association i tre år. På organisasjonens møter brukte hun taler og forklarende bemerkninger til å lære opp medlemmene til en høyere verdsettelse av musikk og opera. Hennes hjertesak var å fremme lokalt talent.

Beatrice Bessesen Theatre (nå Bessesen Building) åpnet i Albert Lea i september 1916. Det var William A. Bessesen som fikk operahuset bygd til sin kone, da han forelsket seg i den vakre, internasjonalt anerkjente operasangerinnen sparte han ikke på noe og fikk huset bygd for å kunne vise fram hennes talenter. Teateret med 740 seter inneholdt marmorgulv, svært ornamenterte dekorative gipsarbeider og topp moderne teaterutstyr. Bessesen opptrådte i teateret i første etasje, hennes studio lå i andre etasje sammen med konservatoriet der hun underviste i piano, vokal og teater. Teateret ble også brukt som et filmhus, til offentlige konserter og konserter med skolens elever. Bygningen er på listen over steder i Minnesota som er inkludert i National Register of Historic Places. I 2010 ble bygningen vurdert som en av de ti mest truede historiske stedene i Minnesota.


«Mme. Bessesen (Beatrice Gjertsen Bessesen) Kammersangerinde ved Weimar Opera, Primadonna-Soprano, ønsker at bekjendtgjøre Aabningen af en Skole for Opera og dramatisk Kunst» 

Annonse i Minneapolis Tidende, Thorsdag den 30te September 1920


Hun fortsatte å opptre i hele Amerika, hun reiste også med St. Olaf Choir på turné til Norge, der de blant annet opptrådte for kong Haakon VII og dronning Maud av Norge. Året før hun døde regisserte hun *[[Gengangere]]* av Henrik Ibsen ved Nourse Little Theatre i Northfield, Minnesota.

## Privatliv og ettermæle

Hun giftet seg med legen William A. Bessesen fra Albert Lea den 4. januar 1915 på Odin Club, som ble grunnlagt av hennes far. Bryllupet hadde 350 gjester og guvernør Adolph Olson Eberhart leste opp telegrammer som hadde kommet fra hele landet. Samme kveld reiste brudeparet til Chicago der Bessesen skulle holde konsert på Blackstone Hotel noen dager senere. De fikk seks barn og familiens hjem var samlingssted for et stort antall artister og musikkelskere.

Hun var aktiv i arbeidet til Minnesota State Sunshine Society, en filantropiske avisklubben som drev veldedighet og hadde som mål å spre godt mot, lykke og vennlighet. Hun var også medlem av Pollyanna Circle, Zuhrah Ladies og Order of the Eastern Star.

Bessesen døde den 7. september 1935. Hennes personlige papirer og brev oppbevares av Minnesota Historical Society. I 2009 ble et veggmaleri av Bessesen, laget av den lokale kunstneren Susanne Crane, oppført på sørenden av den historiske Bessesen Building i Albert Lea. Det er flere bygninger i sentrum av Albert Lea som på en eller annen måte involverer Bessesen eller har hennes navn.

## Referanser